Kyselina 2-oxoadipová

Kyselina 2-oxoadipová, známa i ako kyselina α-ketoadipová, je intermediát v metabolizme lyzínu a tryptofánu. Je to derivát kyseliny adipovej. Jej konjugovaná zásada je 2-oxoadipát alebo α-ketoadipát, ktorý predstavuje biochemicky relevantnú formu prítomnú v organizme.

 Metabolizmus 
2-oxoadipát vzniká v organizme počas rozkladu lyzínu a tryptofánu. V prípade lyzínu vzniká transamináciou 2-aminoadipátu. Reakciu katalyzuje aminoadipátaminotransferáza, ktorá prenáša aminoskupinu na 2-oxoglutarát za vzniku glutamátu:

 2-aminoadipát + 2-oxoglutarát → 2-oxoadipát + glutamát

V prípade tryptofánu vzniká 2-oxoadipát z 2-aminomukonátu pôsobením hydratázy a následne pôsobením dehydrogenázy:

 2-aminomukonát + H2O + NAD(P)H → 2-oxoadipát + NH3 + NAD(P)+

Bez ohľadu na spôsob vzniku sa 2-oxoadipát premieňa rovnakým spôsobom: dekarboxyluje sa za vzniku glutaryl-CoA pôsobením dehydrogenázy α-ketokyselín. V reakcii takisto vystupuje NAD+ a CoA:

 2-oxoadipát + NAD+ + CoA → glutaryl-CoA + CO2 + NADH
Koncovým produktom premien kyseliny 2-oxoadipovej je acetoacetát.

 Referencie 

 Zdroj 

Kategória:Dikarboxylové kyseliny
Kategória:Ketokyseliny